Auton vuokraus

Miksi voisin vuokrata auton matkalle
On monia syitä vuokrata auto lomamatkaa varten. Autonvuokraus voi tulla varsinkin isolle matkaporukalle huomattavasti edullisemmaksi kuin esimerkiksi juna- tai taksimatkat. Vuokra-autolla pääsee myös melkein kaikkialle eikä aikatauluista tarvitse huolehtia. Takakontissa kulkevat mukana helposti lastenvaunut ja muut matkatavarat vaikka parin päivän autoretkeä varten.

Auton vuokraaminen antaa sinulle mahdollisuuden kiertää matkakohteesi lähiseutuja. Yleensä kohteessasi on nähtävää yllin kyllin, mutta monet todelliset helmet ovat ripoteltu maastoon ja paikkoihin minne bussilla ei pääse.

Matkakassaa ja hermoja voi säästää vielä lisää, jos suunnittelee autonvuokrauksenkin huolella etukäteen. Tärkeintä on varata auto hyvissä ajoin. Näin säästyvät kalliit äkkilähtölisät ja lisävarusteitakin on paremmin saatavilla. Viime hetken varauksissa toivottu auto saattaa juuri olla loppunut ja matkalaiselle joudutaan tarjoamaan toisen kokoista ja hintaista autoa. Kun varaat ajoissa, niin ehdit myös tutustua vuokrausohjeisiin perusteellisesti ja selvittää vuokrausyhtiön kanssa mahdolliset epäselvyydet.

Oma vuokra-auto tuo tietynlaista vapautta lomamatkalle. Jos otat auton jo lentokentältä, pääset hotelliin matkatavaroiden kanssa aika mukavasti. Päiväretkillä on rentouttavaa pysähtyä minne itse haluaa ja miten pitkäksi aikaa haluaa.

Mitä niksejä kannattaa käyttää?
Netissä voi nykyään verrata eri autovuokraamojen valikoimia keskenään. Tässä kannattaa kuitenkin verrata autopaketteja hieman laajemmin kuin pelkän hinnan suhteen. Jos saman kokoinen auto on eri hintainen, tarkasta mitä palveluja hintaan kuuluu. Hinnassa voi olla mukana esimerkiksi lisäkuljettajan lisämaksu, talvirengasmaksu tai navigaattori. Samoin auton noutohetkellä jäädytettävä turvatakuu voi olla hyvinkin erilainen eri autoilla. Joskus edullisimman tarjouksen takaa paljastuu monen tuhannen euron turvatakuu. Toki summa vapautetaan, kun auto on palautettu mutta silti se ei ole luottokortilla käytettävissä loman aikana.

Kun varaat netin kautta, varmista, että saat luettavaksesi ruudulle kaikki vuokrausohjeet ennen maksamista. Varausnumero kannattaa säilyttää huolella. Varmista myös peruutusehdot. Maksuton peruutus täytyisi olla mahdollinen tiettyyn aikarajaan asti. Jos lopullista varausvahvistusta ei ala kuulua parin päivän sisällä, kannattaa heti ottaa yhteyttä vuokramoon.

Ennen matkalle lähtöä, sinun kannattaa liittyä mahdollisimman monen autonvuokraajan kanta-asiakkaaksi, sillä näillä muovikorteilla voi olla muutakin käyttöä kuin plektran virka - nimittäin alennukset ja parempi palvelu. Seistyäsi kertaalleen paahtavassa auringossa odottamassa vuoroasi vuokraamon edessä, ymmärrät miksi esimerkiksi Hertz Gold Card on hyvä olla taskussa (tämän saa tällä hetkellä kaikki Hertzistä aiemmin vuokranneet, tai Air Francen klubilaiset). Monesti lentoyhtiöiden asiakkaana voit kerätä maileja vuokrasta.

Vuokra-autolla ajamisesta
Maassa maan tavalla: ennemmin kuin vuokraat auton, katsele hieman liikennettä: haluatko todella riskeerata henkesi Milanossa tai miten hyvän vakuutuksen tarvitset Ranskassa? Jos Pohjoismaissa pärjää perusturvalla, ei täysvakuutus ole mitenkään huono idea esimerkiksi Etelä-Euroopassa. Myös ehdot riippuvat maasta, ja joissakin maissa esim. verot eivät sisälly hintaan, tai joudut maksamaan erilaisia veroja vuokrastasi.

Tarkista autosi ja ota kaikista vaurioista kuvat. Yleensä autosta löytyy muutama isompi naarmu tai kolhu, mutta jollet huomaa tätä, voi olla että joudut jälkeenpäin korvaamaan korjauksen.

Nauti ajamisesta! Tuplaturboahdettu Lancia Delta Sardinian spaghettiteillä tai Smart saksalaisessa pikkukaupungissa voi tuoda todellista ajamisen iloa!

Mistä lisätietoja
Jos autonvuokraus kiinnostaa, niin esimerkiksi tästä Auto Europen linkistä pääsee lukemaan lisätietoja ja vertailemaan hintoja.

Facebookista löytyy uusimmat uutiset ja vuokraamon seinälle voi yleensä lähettää omia kokemuksia ja kysymyksiä.

Renting a car